Sundhedsminister Nick Hækkerup (S) afsatte Else Smith som administrerende direktør for Sundhedsstyrelsen i sidste uge med øjeblikkeligt varsel.

Med sig har hun fået løn for de næste godt 21 måneder. Det svarer til et beløb på 2.386.650 kroner plus pension.

Læs også : Else Smith fyret som direktør i Sundhedsstyrelsen

Det viser beregninger, DR Nyheder har foretaget ud fra en aktindsigt i Else Smiths fratrædelsesordning.

Ledere betinger sig

Det er forventeligt, at Else Smith får så højt et beløb med sig, selvom hun ikke skal arbejde som direktør i Sundhedsstyrelsen de næste 21 måneder. Det vurderer arbejdsmarkedsforsker ved Aalborg Universitet, Jørgen Stamhus.

- Topledere betinger sig høje fratrædelsesordninger, fordi de ved, at de er i en udsat position. I det offentlige handler det blandt andet om risikoen for at blive fyret af en minister, siger han.

Læs også : Sundhedsstyrelsen udpeger vikar efter cheffyring

Ifølge Jørgen Stamhus bliver de offentlige toplederes fratrædelsesordningerne typisk forhandlet på plads mellem ledernes fagforening og arbejdsgiveren, når lederen bliver ansat.

Private ledere får mest

Arbejdsmarkedsforskeren vurderer, at Else Smiths fratrædelsesordning er tæt på standard for, hvad man som øverste direktør i det offentlige får.

De knap 2,4 millioner kroner ligger til gengæld langt under, hvad erhvervsledere i det private får, når de bliver afskediget.

Læs også : Her er de største gyldne håndtryk

Som eksempel fik Ditlev Engel mellem 18 og 25 millioner kroner med sig - svarende til to års løn, da han blev fyret fra Vindmøllegiganten Vestas i 2013.

Dårlige sager om tilsyn

Else Smith blev afsat med den begrundelse, at der har været for mange dårlige sager med tilsynet i Sundhedsstyrelsen.

- Sager, som har gjort befolkningen usikker på, om tilsynet med vores sundhedsvæsen fungerer godt nok, sagde Nick Hækkerup 12. marts, hvor fritstillingen fandt sted.

Læs også : OVERBLIK: Her er Sundhedsstyrelsens skandalesager i Else Smiths tid

Den seneste sag handler om den hjerneskadede psykiater fra Vestjylland, som DR Nyheder har afdækket.

Sundhedsstyrelsen lod ham praktisere frem til 2013, selvom styrelsen allerede blev advaret om ham i 2004 og siden fik voldsomme indberetninger om hans behandling fra både læger, misbrugscentre, patienter og pårørende.

Læs også : TIDSLINJE Få overblik over sagen om den hjerneskadede psykiater

En halv million ekstra

Sundhedsstyrelsen har 23. marts 2015 - to dage efter at denne artikel blev publiceret - beklaget over for DR Nyheder, at styrelsen i første omgang ikke havde oplyst, at Else Smith også har fået et fratrædelsesbeløb på seks måneder løn eksklusiv pension.

Det vil sige, at hun foruden de 2.386.650 kroner plus pension har fået 666.000 kroner med sig. Samlet giver det et beløb på 3.052.650 kroner.